આપણા બધાનું એવું જ છે. ન જોઈતી વસ્તુઓ એમને એમ સંઘરી રાખીએ અને નવી વસ્તુઓ લીધા કરીએ. એટલે વસ્તુઓનો એવો ભરાવો થઈ જાય કે કોઈ વ્યવસ્થા રહે જ નહીં. આ બાબતમાં મારી એક મિત્રનો વિચાર મને બહુ ગમ્યો. કહે કે, ‘કબાટ સાફ કરું ત્યારે એક વરસ સુધી જે સાડી ન પહેરાઈ હોય તે કોઈને આપી દઉં. ભલે તે સારી જ હોય. નવીનવી સાડીઓ લઈએ પછી જૂની કાઢીએ તો જ કબાટમાં જગ્યા થાય ને.’ તેની આ વાત અમલમાં મૂકવા જેવી ખરી. કોઈ જરૂરિયાતમંદને વસ્તુ આપીએ તો એને પણ મદદ થાય અને આપણા ઘરમાંય મોકળાશ રહે.